|  |  |
| --- | --- |
| **Hajdúszoboszlói Polgármesteri Hivatal** **Polgármesteri Kabinetiroda**4200 Hajdúszoboszló, Hősök tere l. www.hajduszoboszlo.eu | **22.**…………………………sorszám |
| Ügyiratszám:HSZ/25728/2024A 2024. október 17-énképviselő-testületi ülésjegyzőkönyvének melléklete | Ügyintéző: | Matyasovszki Dávidpolgármesteri kabinetvezető |
| Törvényességi ellenőrzést végezte (jegyző/aljegyző kézjegye): |  |
| Megtárgyalja (bizottságok megnevezése): | Városfejlesztési és Műszaki BizottságMezőgazdasági és Környezetvédelmi Bizottság |
| Döntés jellege:  | egyszerű többség |

**E L Ő T E R J E S Z T É S**

**környezeti állapot rögzítéséről**

A 2023. június 29-i képviselő-testületi ülésen bemutatásra került a Debreceni déli ipari parkban megvalósuló beruházások Hajdúszoboszlóra vonatkozó környezeti hatásainak vizsgálatára irányuló tanulmány. A képviselő-testület 235/2023. (VI. 29.) számú határozatával a tanulmányban foglalt javaslatokat elfogadta és az intézkedésekhez szükséges forrást kérte a 2024. évi költségvetésbe betervezni.

A Polgármesteri Kabinetiroda és a Városfejlesztési Iroda előzetes piaci konzultációt folytatott szakértő cégekkel, mely során meghatározásra került egy mintavételi program a **talaj, talajvíz, felszíni víz** és **levegőminőség** ellenőrzésére vonatkozóan. A programban szerepeltek azok a komponensek is, amelyek az akkumulátor gyártás során nagy mennyiségben előfordulhatnak. A mintavételezési program megküldésére került a **Hungarospa Zrt. és az ÉRV Zrt. részére, akik saját hatáskörben elvégezték az ivóvízkutak (3.sz. melléklet) és a gyógyvízkutak (4.sz. melléklet) tekintetében is a vizsgálatokat**.

A környezeti alapállapot rögzítése két szempontból kiemelten fontos. A mintavételezésnek köszönhetően az önkormányzat a későbbi jogvitákat elkerülheti, amennyiben a jövőbeni monitoring mérések során olyan szennyezés kerül feltárásra, amely a tervezett akkumulátorgyárakból is származhat. Továbbá arra is lehetőség nyílik, hogy az önkormányzat pontos, folyamatos és hiteles tájékoztatást nyújtson a lakosságnak. A **mintavételi program** az ***1. sz. mellékletben*** olvasható. A **szakértői dokumentum** **(*melyet a 2. sz. melléklet képez*)** részletesen bemutatja a vizsgálat eredményeit.

A **talaj, talajvíz és felszíni víz minták analitikai vizsgálatának eredményei szempontjából a legfontosabb, hogy** **az akkumulátor gyártás során előforduló veszélyes anyagok koncentrációja vagy egyáltalán nem volt fellelhető a mérések során, vagy csak nagyon alacsony mértékben** (NMP, metilén-klorid, aceton, nikkel, lítium, kobalt).

Az alábbiakban ismertetjük ezekre a szennyező anyagokra vonatkozó megállapításokat:

\*megjegyzés: A "µg" a mikrogramm rövidítése, ahol a "µ" a "mikro-" előtagot jelöli, ami a metrikus rendszerben az egymilliomodot (10⁻⁶) jelenti, azaz egy mikrogramm egy gramm egymilliomod része.

**NMP**

* Az **NMP** vizsgálata során **egyetlen vízmintában sem volt kimutatható** a komponens jelenléte.
* Az **NMP** vizsgálata során **egyetlen talajmintában sem volt kimutatható** a komponens jelenléte.
* A **NMP** vizsgálata során **nem volt kimutatható a levegőben való jelenléte**.

**Metilén-klorid** (légszennyező anyag)

* A **Metilén-klorid** vizsgálata során **nem volt kimutatható a levegőben való jelenléte**.

**Aceton**

* **Talajvíz** **minták** vizsgálati eredményei: Aceton nem volt detektálható egyik mintában sem.
* **Felszíni** **vízminták** vizsgálati eredményei: Aceton nem volt detektálható egyik mintában sem.

**Nikkel**

* A nikkel koncentráció a **talajvízben** „B” szennyezettségi határérték alatti volt.
* **Felszíni vizes** határérték nincs a Nikkelre vonatkozóan, a talajvízre vonatkozó határértéki szint alatt volt.
* **Talaj:** A nikkel koncentráció kimutatási határérték alatt van jelen minden talajmintában az összes mélységközben.

**Lítium**

* **Talajvíz vizsgálat során a** Lítium tekintetében a mért koncentrációk 8,24 és 93 µg/l közöttiek voltak, ezen komponensre „B” szennyezettségi határérték nem áll rendelkezésre. A vízminták átlag koncentrációja 56,6 µg/l, mediánja 69,9 µg/l.
* **Felszíni vízminta** vizsgálata során a lítium koncentrációja 28,8 µg/l volt.
* **Talajminta:** Lítium tekintetében a mért koncentrációk 11 és 22,3 mg/kg közöttiek voltak, ezen komponensre „B” szennyezettségi határérték nem áll rendelkezésre. A talajminták átlag koncentrációja 15,2 mg/kg mediánja 14 mg/kg.

**Kobalt**

* **Talajvíz:** A kobalt koncentráció a talajvízben „B” szennyezettségi határérték alatti volt.
* **Talajminta:** A kobalt koncentráció a talajban kimutatási határérték alatt volt.
* **Levegő:** A kobalt koncentráció a levegőben kimutatási határérték alatt volt.

A mintavételi pontok a város keleti részén Debrecen Déli Ipari Park területhez közelebb eső részén találhatók, ahol mezőgazdasági termelés zajlik. Más, nem az akkumulátor gyártáshoz kapcsolódó elemek esetében határérték feletti koncentráció is kimutatásra került. Ezen komponensek esetében nagy valószínűséggel kijelenthető, hogy a magasabb részarány egyrészt geokémiai adottságokra, másrészt az intenzív mezőgazdasági tevékenységre vezethető vissza.

A szakértői dokumentáció felhívta a figyelmet arra, hogy a Hősök tere 3. alatti (Gyógyszertár) 23608267 kódú manuális mérőállomás jelenleg nem működik. Ennek okkáról, várható további üzemeltetési tervekről érdemes lehet tájékoztatást kérni annak üzemeltetőjétől (Hajdú-Bihar Vármegyei Kormányhivatal Környezetvédelmi, Természetvédelmi és Hulladékgazdálkodási Főosztály Laboratóriumi Osztály).

Debrecen Város Önkormányzata a Debreceni Egyetemmel és a Katasztrófavédelemmel közösen alakít ki egy, a termelőüzemektől független iparfelügyeleti és környezetvédelmi monitoring rendszert, melynek célja az adott környezeti elemek minőségi és mennyiségi paramétereinek rendszeres nyomonkövetése. A korábbi képviselő-testületi döntés értelmében Hajdúszoboszló együttműködést alakít ki Debrecennel a monitoring rendszerből származó adatok rendszeres hozzáférése érdekében.

A termálvízben mért egyes komponensek határértéke a gyógyvíz adottsága miatt magasabb, ezek a korábbi években is hasonló értéket mutattak. A jegyzőkönyv az ivóvizes rendelet (6/2009.(IV.14.) KvVM-EÜM-FVM) határértékeihez hasonlítja a gyógyvízben található összetevőket, de mivel a gyógyvíz fürdési célú, nem iható ezért ezt az NNGYK szakvéleménye szabályozza.

**Kérjük a Tisztelt Képviselő-testületet az előterjesztésünket megtárgyalni, döntését meghozni szíveskedjenek**

**Határozati javaslat:**

***„Hajdúszoboszló Város Önkormányzata Képviselő-testületének …/2024. (… . … .) határozata***

***Hajdúszoboszló Város Önkormányzata Képviselő-testülete******úgy határoz, hogy***

1. ***Mintavételezés során kapott eredményeket tudomásul veszi.***
2. ***Felkéri a Polgármesteri Hivatalt, hogy az elkészült állapotfelmérésről tájékoztassa a Hajdú-Bihar Vármegyei Kormányhivatal Környezetvédelmi, Természetvédelmi és Hulladékgazdálkodási Főosztályát, valamint a Tiszántúli Vízügyi Igazgatóságot.***

***Felelős: jegyző, kabinetvezető***

***Határidő: 2024. október 31.***

Hajdúszoboszló, 2024. október 9.

Matyasovszki Dávid

*kabinetvezető*